Vladana Vučinić

Vladana Vučinić (montenegrinsk-kyrillisk: Владана Вучинић; født 18. juli 1986 i daværende Titograd i Jugoslavia), profesjonelt bare kalt Vladana, er en montenegrinsk sanger og låtskriver. Hun representerte Montenegro i Eurovision Song Contest 2022 i Torino i Italia med låten «Breathe».

Bakgrunn 
Vučinić fikk kontakt med musikkbransjen allerede som barn, takket være bestefaren Boris Nizamovski, som ledet Nord-Makedonias forening for sceneartister. Han var også manager for det makedonske musikkensemblet Magnifico. Vučinić er musikkutdannet med fordypning innen musikkteori og operasang. Hun har også en journalistikkgrad fra Montenegros statlige fakultet for statsvitenskap. 

I 2003 hadde hun sin fjernsynsdebut på et nasjonalt karaokeshow. Samme år utga hun debutsingelen «Ostaćeš mi vječna ljubav», som hun fremførte under musikkfestivalen Pjesma Mediterana i Budva i Montenegro. I mars 2005 deltok Vučinić i sangkonkurransen Montevizija 2005 med sangen «Samo moj nikad njen». Hun endte på 18. plass og avanserte dermed ikke til Evropesma-Europjesma 2005, som skulle kåre Serbia og Montenegros bidrag til Eurovision Song Contest 2005. Året etter deltok hun i Montevizija 2006 i duett med Bojana Nenezić og sangen «Željna». Med en ellevteplass kvalifiserte de seg til Evropesma-Europjesma 2006 og endte til slutt som nummer 15. Senere i 2006 fremførte Vučinić sangen sin «Kapije od zlata» i nykommer-klassen under musikkfestivalen Sunčane skale. Siden fulgte flere singler, blant andre «Kao miris kokosa», der musikkvideoen ble den mest viste i landet.

I 2009 utga Vućinić sin første engelsk-språklige singel, «Bad Girls Need Love Too», og 13. desember 2010 kom debutalbumet Sinner City.

Hun lanserte et motemagasin på nett, Chiwelook (Čiviluk), bygget på kommentarer og kronikker fra motedesignere i Montenegro. I kraft av sin rolle som grunnlegger og redaktør har hun selv bidratt til magasinet med ulike spalter og en rekke artikler om mote, musikk, kultur og politikk.

Den 4. januar 2022 kunngjorde den montenegrinske allmennkringkasteren RTCG at Vučinić skulle representere landet i Eurovision Song Contest 2022. Dagen etter ble det kjent at hun skulle fremføre den engelsk-språklige låten «Breathe». Hun endte nest sist i semifinalen og kvalifiserte seg dermed ikke til finalen.

Diskografi

Studioalbum

Singler

Referanser

Eksterne lenker 

 

 
 
 
 

Montenegrinske sangere
Montenegrinsk kultur
Deltakere i Eurovision Song Contest 2022
Personer fra Podgorica